**kYn hh**

**Cofnodion Cyfarfod y Pwyllgor Gwaith a gynhaliwyd**

**brynhawn Iau y 19eg o Fai 2022 2:00 y.p.**

**Yn Bresennol**

 Iona Evans Cadeirydd

 Hywel Madog Jones Is-gadeirydd

 Gareth Wyn Jones Ysgrifennydd

Robert Evans, Gwyn Roberts, Iwan Roberts, a Jackie Willmington (Ysgrifennydd Cofnodion).

1. **GAIR O GROESO GAN Y CADEIRYDD**

Dywedodd y Cadeirydd ei bod yn falch o weld y Pwyllgor yn cyfarfod wyneb yn wyneb am y tro cyntaf ers dwy flynedd.

Tynnodd y Cadeirydd sylw’r Pwyllgor at enwau aelodau a fu farw yn ddiweddar gan gyfeirio at eu cyfraniadau sylweddol at weithgareddau’r Gymdeithas dros y blynyddoedd.

**2. YMDDIHEURIADAU AM ABSENOLDEB**

Derbyniwyd ymddiheuriadau oddi wrth Duncan Brown, Eirian Davies, John Griffith, Dafydd Lewis, Haf Meredydd, Carys Parry, Elizabeth Roberts, Margaret Roberts, Alan Williams a Phillip Williams.

**3. DERBYN COFNODION CYFARFOD O’R PWYLLGOR GWAITH A GYNHALIWYD AR CHWEFROR 17eg  2022**

Cynigiodd Rob Evans ac eiliodd Gareth Wyn Jones dderbyn cofnodion y cyfarfod fel rhai cywir.

**4**. **MATERION YN CODI O’R COFNODION**

(i) Cofnod 4 (i): Ymholi ar gyfer lleoliad cyfarfodydd yn y dyfodol Dywedodd yr Ysgrifennydd ei fod yn gobeithio cynnal cyfarfod 18fed Awst mewn ystafell gyda wi-fi yng Nghangen Aberystwyth, Llyfrgell Ceredigion.

(ii) Cofnod 6:- Swyddogion newydd Dywedodd yr Ysgrifennydd fod Twm Elias yn falch o dderbyn gwahoddiad y Gymdeithas i ddod yn Is-lywydd anrhydeddus.

**5. CYFETHOL AELOD NEWYDD**

Cynigiodd Hywel Madog Jones ac eiliodd Gareth Wyn Jones gyfethol Dominig Kervegant i’r Pwyllgor Gwaith. Cytunwyd yn unfrydol.

**6. HYNT A HELYNT Pl@ntNet**

Derbyniwyd adroddiad oddi wrth John Griffith yn cadarnhau iddo drosglwyddo enwau safonol ar 2,840 o blanhigion gyda 642 i’w cwblhau. Dywedodd ei fod yn bwriadu trosglwyddo’r rhestr orffenedig i Duncan Brown i’w chywiro a hefyd ceisio darganfod pam nad yw rhestr Pl@ntNet yn cynnwys yr holl enwau ar blanhigion Cymru. Tynnwyd sylw bod rhestr y Panel Enwau yn cynnwys planhigion Cymru’n unig tra bod rhestr Pl@ntNet yn cynnwys holl blanhigion Gorllewin Ewrop,.

Dywedodd yr Is-gadeirydd y byddai’n gofyn i John Griffiths baratoi poster am ap Pl@ntNet i’w ddangos yn yr Eisteddfod (**pwynt gweithredu**). Awgrymodd hefyd ystyried cynnal cystadleuaeth yn gofyn i blant ddefnyddio’r ap, drwy sganio’r cod QR, ac adnabod planhigion ar Faes yr Eisteddfod.

**7. TREFNIADAU’R GYNHADLEDD**

Dywedodd y Cadeirydd y byddai rhaid dylunio ffurflen gofrestru i’w chynnwys yn y Cylchlythyr (**pwynt gweithredu** a gweler eitem9). Tynnwyd sylw bod y gwesty’n dymuno gwybod y nifer o letywyr erbyn diwedd mis Awst.

Cadarnhaodd yr Ysgrifennydd y byddai Ieuan Wyn yn rhoi sgwrs nos Wener ac arwain y daith gerdded ddydd Sadwrn.

Cytunwyd i ofyn a fyddai Twm Elias yn fodlon siarad am fywyd gwyllt Patagonia nos Sadwrn (**pwynt gweithredu**).

**8. DATBLYGU APIAU**

Dywedodd y Cadeirydd fod aelod wedi cynnig datblygu ap a fyddai’n dangos manylion a lleoliadau teithiau maes y Gymdeithas. Mynegodd y PG gymeradwyaeth ddamcaniaethol i’r syniad ond dymunodd wybod a fyddai’r ap yn diweddaru’n awtomataidd. Cytunodd Iona i gynnal trafodaeth bellach gyda’r datblygwr (**pwynt gweithredu**).

**9. Y CYFARFOD BLYNYDDOL – OSGOI ARGRAFFFU GORMODOL**

Gofynnodd yr Ysgrifennydd Cofnodion a fyddai modd osgoi printio copïau o’r agenda a’r cofnodion i holl fynychwyr y Cyfarfod Blynyddol. Tynnwyd sylw bod aelodau wedi derbyn copïau electronig cyn Cyfarfod Blynyddol rhithiol 2021. Cytunwyd i ofyn i aelodau ddangos ar y ffurflen gofrestru a fyddent yn fodlon derbyn copi electronig o’r dogfennau (**pwynt gweithredu**). Awgrymwyd hefyd ddangos yr agenda a linc at y cofnodion ar y sgrin yn ystod cyfarfod.

Tynnwyd sylw y dylai’r agenda fod ar gael o leiaf pythefnos cyn y Cyfarfod er mwyn i’r aelodau rhoi’r rhybudd angenrheidiol petasent yn dymuno codi pwynt o dan “Unrhyw fater arall”.

Tynnodd sylw at ychydig o broblemau gyda’r wefan:-

1. Dywedwyd nad oedd ymddangosiad y rhaglenni’n foddhaol ar ffonau symudol. Awgrymodd Rob Evans ddefnyddio meddalwedd sydd yn creu “gwefan ddynamig”.
2. Mynegwyd dymuniad i weld y gweithgareddau diweddaraf ar ben y tudalennau yn hytrach nag ar y gwaelod.
3. Dywedodd yr Is-gadeirydd fod angen adolygu’r wybodaeth ynglŷn â Covid.
4. Tynnwyd sylw bod y linciau at y tudalennau teithiau’n parhau i gynnwys “2020”. Er enghraifft:-

<https://cymdeithasedwardllwyd.cymru/y-de-ar-canolbarth-medi-2020/>

Cytunodd yr Is-gadeirydd i ymchwilio i’r pwyntiau uchod gan gysylltu â dylunydd y wefan yn ôl y gofyn (**pwynt gweithredu**).

**10. CYNLLUN ORIEL MOSTYN**

Adroddodd y Cadeirydd iddi gymryd rhan, ar ran y Gymdeithas, yn “Cynllun Oriel Mostyn”. Dywedodd ei bod wedi ymweld ag ychydig o leoliadau yng nghwmni artist a rhoi gwybod am enwau Cymreig ar organebau. Disgwylid i’r arddangosfa derfynol yn Llandudno gydnabod cyfraniad y Gymdeithas.

Awgrymwyd cynnwys eitem yn y Cylchlythyr am brofiad y Cadeirydd yn cyfrannu at y prosiect (**pwynt gweithredu**).

**11. ADRODDIADAU’R SWYDDOGION A’R IS-BWYLLGORAU**

i) Pwyllgor Marchnata

Gan fod y rhan fwyaf o’r aelodau presennol yn y Pwyllgor Gwaith wedi mynychu cyfarfod y Pwyllgor Marchnata, ni ddymunodd yr Is-gadeirydd gyflwyno adroddiad.

ii) Is-bwyllgor Llên Natur

Dywedodd yr Is-gadeirydd iddo dderbyn adroddiad ffôn oddi wrth Duncan Brown:-

a) Mae prosiect Llên Natur yn mynd rhagddo fel arfer.

b) Mae’r Panel Enwau yn dal i drin gwyfynod meicro. Bwriedir hefyd paratoi rhestr o enwau Cymraeg ar rywogaethau diflanedig o adar. Nodwyd pryder ynglŷn â dyfodol y Panel oherwydd problemau iechyd rhai o’r aelodau.

c) Bwriedir mynychu dau ddigwyddiad “Bioblitz” ym mis Gorffennaf.

iii) Y Trysorydd

Dosbarthwyd y fantolen drwy e-bost. Dangoswyd bod £45,765.25 yng nghyfrif banc HSBC a bond Banc Hodge ar 17eg Mai 2022. Tynnwyd sylw bod y swm mewn llaw yn cynnwys £1,302 a dalwyd gan aelodau cyn Cynhadledd Flynyddol 2020 a ganslwyd oherwydd Covid. Bu gwariant o £10,899.65 ers 13.02.2022 gan gynnwys costau’r daith i’r Arfordir Jwrasig, cyhoeddi a phostio’r cylchgronau, yswiriant, costau banc, a gliniadur. Dangoswyd incwm o £5,605.19 gan gynnwys taliadau ar gyfer y daith uchod. Rhestrwyd gwerth tua £5,577 o eitemau y disgwylid eu talu yn y dyfodol agos gan gynnwys costau cyfarfodydd y Pwyllgor Gwaith, gwobrau ar gyfer y gystadleuaeth er cof am Tom Jones yn Eisteddfod yr Urdd a chostau paneli arddangos newydd a safle’r stondin yn yr Eisteddfod Genedlaethol.

Dywedodd yr Is-gadeirydd iddo dderbyn sylwadau oddi wrth y Trysorydd cyn y cyfarfod:-

a) Mae HSBC wedi codi costau bancio a dylid ystyried cyfrifon banciau eraill i elusennau. Dylid hefyd annog ar aelodau i beidio â thalu â sieciau.

b) Mae awdurdodau’r Eisteddfod yn gofyn am adroddiad ynglŷn â diogelwch (**pwynt gweithredu**).

c) Tynnwyd sylw bod bond Banc Hodge yn aeddfedu ar 21ain Mehefin. Cynigiodd Rob Evans ac eiliodd Gareth Wyn Jones ailfuddsoddi. Cytunwyd yn ddiwrthwynebiad.

ch) Gofynnwyd a oedd angen argraffu 800 copi o’r cylchgronau, yn enwedig yn y gwanwyn, pan nad oes gofyn am gopïau ychwanegol i aelodau sydd yn ymuno â’r Gymdeithas yn yr Eisteddfod. Penderfynwyd gwneud ymholiadau ynglŷn â’r gost o argraffu 750 o gopïau (**pwynt gweithredu**).

Tynnwyd sylw at anawsterau agor taenlen Excel y fantolen ar ddyfais electronig heb feddalwedd “Office”. Awgrymwyd ystyried troi’r taenlenni’n ffeiliau pdf cyn eu dosbarthu (**pwynt gweithredu)**.

iv) Yr Ysgrifennydd Aelodaeth

Adroddodd yr Ysgrifennydd Aelodaeth iddo lwyddo i ddenu dysgwyr i ymuno â theithiau yn y De a’r Canolbarth er bod niferoedd wedi lleihau yn ddiweddar oherwydd bod “Mentrau Iaith” yn rhoi blaenoriaeth i hyrwyddo eu gweithgareddau eu hunain i ddysgwyr dros hysbysu teithiau’r Gymdeithas.

Dywedodd Rob fod y gwaith yn golygu cylchgrawn “y Wennol” wedi ysgafnhau i ryw raddau ac felly ei fod wedi newid meddwl ynglŷn â thynnu’n ôl o fod yn Ysgrifennydd Aelodaeth.

Dywedodd yr Is-gadeirydd ei fod wedi cytuno i arwain taith i ddysgwyr a drefnir gan Ifan Jones, Swyddog Datblygu Iaith, Hunaniaith (Menter Iaith Gwynedd).

Dywedodd yr Is-gadeirydd mai, a oedd wedi gofyn iddo drefnu taith gerdded i ddysgwyr

Dywedodd y Cadeirydd ei bod yn gobeithio manteisio ar y cyfle i hyrwyddo’r Gymdeithas ymhlith dysgwyr yn ystod yr Eisteddfod.

Awgrymodd yr Ysgrifennydd Cofnodion y byddai cerdyn neu daflen gyda chyfeiriad gwefan y Gymdeithas yn ddefnyddiol wrth gynnal sgyrsiau gyda dysgwyr. Awgrymodd hefyd y dylid adolygu’r dudalen i ddysgwyr ar y wefan.

v) Trefnyddion Gweithgareddau

Cytunodd Iwan Roberts a Hywel Madog Jones ei bod yn bosibl dwyn perswâd ar arweinwyr i gynnig teithiau mis neu dau fis ymlaen llaw ond nad oedd yn ymarferol ceisio paratoi rhaglen chwe mis.

Dywedodd Rob Evans ei bod yn hanfodol paratoi rhaglen o ryw fath cyn yr Eisteddfod er mwyn denu aelodau newydd. Cytunwyd na fyddai’n bosibl cwblhau rhaglen mewn pryd i’w chyhoeddi yn y Cylchlythyr ond dylid paratoi rhestr i’w dangos ar y stondin (**pwynt gweithredu**).

vi) Golygydd y Cylchlythyr

Dywedodd y Golygydd ei fod yn bwriadu cynnwys ym mhob rhifyn eitem o bob rhanbarth yn codi blas am deithiau i ddod, disgrifiadau o deithiau diweddar ac erthygl am “daith i’w chofio”. Dywedodd ei fod yn dymuno casglu eitemau gan aelodau am deithiau cofiadwy i’w cyhoeddi yn y dyfodol. Ychwanegodd ei fod yn ystyried cyfres o erthyglau yn seiliedig ar gynnwys bagiau cerdded dan y teitl “Be s’gen ti yn dy fag?”

Adroddodd y byddai’r rhifyn nesaf yn cynnwys erthygl am ffotograffiaeth byd natur ond bod angen mwy o eitemau’n disgrifio teithiau. Tynnodd sylw mai 15fed Mehefin yw’r dyddiad cau.

vii) Golygydd y Naturiaethwr

Derbyniwyd adroddiad y Golygydd drwy e-bost yn tynnu sylw:-

a) Ei fod yn aros i’r Publishers’ Licensing Society gadarnhau’r sefyllfa ynglŷn â chyhoeddiadau’r Gymdeithas.

b) Ei fod yn disgwyl derbyn copïauo’r llyfr *Parchedig yr Adar* oddi wrth Gwasg Carreg Gwalch*.*

c) Derbyniwyd tair erthygl i’r Naturiaethwr a thair addewid. 1af Gorffennaf fydd y dyddiad cau.

**13. GOHEBIAETH**

Adroddodd yr Ysgrifennydd iddo dderbyn llythyr oddi wrth y Llyfrgell Genedlaethol yn cydnabod derbyn eitemau gan gynnwys dogfennau a ffotograffau. Esboniodd yr Is-gadeirydd iddo roi trefn ar gasgliad Tom Jones a rhestru’r cynnwys. Awgrymwyd eitem yn y Cylchlythyr yn cofnodi bod y Gymdeithas wedi cyfrannu eitemau i’r archifau cenedlaethol (**pwynt gweithredu**).

Gofynnodd yr Ysgrifennydd Cofnodion i’r Pwyllgor ystyried a oes rhaid parhau i gadw copïau caled oeitemau a gadwid bellach “yn y cwmwl”.

**14 UNRHYW FATER ARALL**

i) Dymunodd y Cadeirydd gofnodi ei diolch i Carys Parry am drefnu gwyliau pleserus yn Dorset.

ii) Gofynnodd Gwyn Roberts a ddylid newid y rheol sydd yn gwahardd cŵn o deithiau’r Gymdeithas. Cytunwyd i gynnal trafodaeth yn y cyfarfod nesaf (**pwynt gweithredu**).

**15. DYDDIADAU CYFARFODYDD I DDOD** 18 Awst (lleoliad i’w gadarnhau)

 17 Tachwedd (cyfarfod rhithiol)

Diolchodd y Cadeirydd i’r aelodau presennol am deithio i’r cyfarfod gan obeithio gweld pawb yn yr Eisteddfod.